**Težave in sporočila psička Pafija**

(Polonca Kovač)

**Kako je Pafi prišel na kmetijo in kaj se mu je tam zgodilo**

V vas Orehovico, pošta Poljane, občina Škofja Loka vodi vijugasta pot. No, in po tej poti je stopal kmet in nosil v nahrbtniku lisastega psička. Eno ušesce mu je ošiljeno stalo pokonci, drugo mu je viselo prav do toplega smrčka in srce mu je bunkalo kot nakovalce. Psičku namreč, ne kmetu. In srce mu je bunkalo zato, ker ga je bilo pošteno strah. To je bil hudo občutljiv in svojeglav psiček, ki so ga prve mesece življenja tako razvajali, da ni bilo že ničemur podobno. Živel je namreč pri stari gospe Roziki, ki je bila srčno dobra in je imela na vsem širnem svetu samo tega lisastega psička. Zato je lahko počel, kar je hotel, skakal je po kavču, lezel v posteljo med sveže rjuhe, jedel pa samo kurja bedrca in banane. In pred spanjem ga je bilo potrebno obvezno čehljati za ušesom. Če bi živel tako še nekaj mesecev, bi postal debela in sebična mrcina, toda gospa Rozika je zbolela in odpeljali so jo v bolnico. Ker s tem lisastim psičkom niso vedeli kam, ga je vzel kmet iz Orehovice, ki je gospe Roziki ravno pripeljal drva.

»Na naši kmetiji je vse polno živali,« je rekel kmet. »En lisast psiček gor ali pa dol.«

In prav to je bilo tisto, kar je tega psička grizlo. Kakšne so te živali? In kaj mu bodo rekle? In tudi tisto mu ni bilo všeč: »En lisast psiček gor ali pa dol.« Saj on je vendar nekaj posebnega in na vsak način hoče GOR. Še dobro, da je pot vodila navzgor in prav gori na slemenu je stala kmetija.

Tam je kmet stresel psička iz nahrbtnika naravnost gospodinji v predpasnik.

»Jej, srček debeli!« je rekla gospodinja, »Še malo nisem pričakovala, da mi boš prinesel psička. Saj sem čisto paf!«

»Pa naj mu bo ime Pafi, če si tako paf,« se je nasmehnil kmet. In tako je psiček v novem domu dobil novo ime. Prej se je namreč imenoval Goldi fon Kampel. Kmet mu je iz desk zbil pasjo uto, vrgel vanjo nekaj slame in staro vrečo, gospodinja pa je pritekla s pikastim lončkom in mu nalila mleka v lončeno skledico. To sicer niso bile polikane sveže rjuhe ne kurja bedrca in banane, Pafi pa je bilo vseeno zadovoljen. Bil je samostojen in na svojem in to je krasen občutek za mlado žival.

Vendar pa – če živiš na kmetiji, kjer je vse polno živali, nisi čisto sam in na svojem, saj je kmetija dom od vseh in treba je shajati z vsemi. In vsaka žival misli o sebi tako kot Pafi – da je nekaj čisto posebnega. Ampak o tem se Pafiju še sanjalo ni. Sedel je kot kip pred svojo kočo, ušesca budno pokonci in oči so mu švigale sem in tja. Kakšne so te živali?

Njegova kočica je stala prav nasproti odprtih hlevskih vrat in tam notri se je premikalo nekaj belorjavo lisastega. Videti je bilo še večje kot gospa Rozika v jutranji halji. Kdo so te gospe? In vsake toliko je mimo vrat pomahal dolg žimnat šop – le čigav rep je to? Pafi je tako dolgo strmel v temno odprtino hleva, da je ugotovil, da se žimnati šop drži zadnjega konca velike rjave živali, ki ima grivo, dolge rumene zobe in vsake toliko reče ihahaha. In tiste velike rjavobele gospe so obrnile proti Pafiju svoje rogate glave, izbuljile oči in rekle: »Muuuu!« Pafi se je tako ustrašil, da je še na skrajnem koncu repa čutil, kako mu je razbijalo srce. Takrat pa je kmet k sreči zaprl hlevska vrata in Pafi si je oddahnil. Da bi se že prvi dan pogovarjal s takimi velikimi živinami – ta bi bila pa res prehuda.

Na lepem je na svojih svilenih tačicah hušknila mimo muca. Ošinila je Pafija s končkom očesa in izginila za svinjakom. Ah, kako je bila lepa! Ah, kako bi jo imel Pafi rad, še raje kot kurje bedrce! Takrat pa je v svinjaku nekdo tako glasno zabrundal »roh roh«, da je Pafi kar poskoči. Debel pujs mu je pomežiknil s svojimi majhnimi očesi in se predstavil: »Jaz sem Štefan. Kdo si pa ti?«

Pafiju se je ogrelo srce. Končno se nekdo le pogovarja z njim. Pujsu je povedal, da mu je bilo prej ime Goldi fon Kampel, da pa ga na tej kmetiji kličejo Pafi, da mu je to kar všeč in da mu je všeč tudi tisti pikasti lonček, v katerem mu je dala gospodinja tisto…

Takrat pa se je mimo pripodila jata razposajenih vrabcev. Fej, kako so bili nesramni! Drli so se kot jesiharji, skakali po strehi Pafijeve koče, mu švigali okoli smrčka in se stepli za skorjico, ki je ležala v njegovi skledi. In eden se mu je tja celo pokakal. Pafi je kar otrdel. Še svoj živi dan ni videl, da bi se kdo tako obnašal. Da je on sam kdaj skakal po kavču gospe Rozike, mu še v glavo ni seglo. Sicer pa je bilo to v njegovih očeh čisto nekaj drugega. Vrabci so še malo hodili po njem, potem pa frrrr odfrleli s svojimi vragolijami nekam drugam. Pafi je bil užaljen. Da take majhne mrhe skačejo po njem in mu kakajo v skledo – tega pa že ne bo dovolil! Primojdunaj da ne! Potem pa so mu oči zlezle skupaj in zadremal je pred svojo kočico. Zbudil se je šele, ko mu je pred nosom tekla vrsta piščancev, glasno čivkala in prhutala s perutničkami.

»Ne boste, ne!« je zalajal Pafi in šavsnil po zadnjem petelinčku.

»O, rodna koklja moja!« je vzdihnil petelinček in padel v nezavest, Pafiju pa je ostal v gobčku njegov rep.

»Pafi!« je zakričala gospodinja, ki je ravno prinesla kokošim pičo. »Fuj! Ne smeš! Marš v kočo!« In mu je prisolila eno gorko po zadnji plati.

Pafi je zlezel v svojo kočo, položil gobček na tačice in nekaj časa tiho jokal. Ah, zlata gospa Rozika, kje si? Ah, kako grdo mu tukaj letajo pred nosom! Ah, kar zlezel bi v posteljo med rjuhe in se tam posladkal z banano! Ah, ah! Takrat pa je v živi meji za hlevom zapela taščica. Pela je tako milo, da se je Pafi kar potolažil. Bo že kako. Seveda ne bo pustil, da bi mu nesramneži letali pred nosom. Mogoče pa vseeno ne smeš kar prvemu izpuliti repa. Ampak vseeno je treba nesramneže ugnati. In to tako, da Pafi zaradi njih ne bo dobil klofute. Le kako se to naredi?

Pafi je o tem razmišljal, dokler ni zaspal.